**NAJČEŠĆA PITANJA NA USMENOM ISPITU - IGK**

**1. BIRAČKO PRAVO …** ostvaruju punoljetni državljani RH u skladu sa zakonom.

* temeljno ljudsko i političko pravo
* omogućuje pojedincu da **glasuje** na izborima – AKTIVNO biračko pravo
* omogućuje pojedincu da **bude kandidat** na izborima – PASIVNO biračko pravo
* političke predstavnike svatko bira na temelju svojih vlastitih uvjerenja
* **hrvatski državljanin s navršenih 18 godina ima opće i jednako biračko pravo** te sudjeluje u izborima za: Hrvatski sabor, predsjednika RH, Europski parlament i državni referendum
* birači s prebivalištem izvan RH u izborima za Hrvatski sabor imaju pravo izabrati 3 zastupnika

**OPĆE biračko pravo** – svi državljani imaju pravo birati i biti birani, neovisno o svojim posebnim obilježjima (spol, rasa, vjera, nacija, imovina, stupanj obrazovanja i sl.)

**JEDNAKO biračko pravo** – svi građani imaju jednako pravo glasa i svaki glas ima jednaku vrijednost; jedan čovjek = jedan glas

**2. ŠKOLSKA I NASTAVNA GODINA** - pojmovi koji nisu sinonimi

**ŠKOLSKA godina**

* uvijek **započinje 1. rujna i završava 31. kolovoza**
* traje punih 365 dana
* nikada se ne produljuje, samo ulazimo u novu

**NASTAVNA godina**

* razdoblje u kojem se održava nastava za učenike
* **Ministarstvo znanosti i obrazovanja** **odlukom propisuje početak i završetak nastave**, tj. broj radnih dana i odmore učenika
* **trajanje varira iz godine u godinu**, a škole odlučuju hoće li je produljiti ili ne (npr. zbog dana izgubljenih u izvanrednim situacijama poput štrajka i sl.) - minimalno **175** dana

**3. TRODIOBA VLASTI I NJEZINA TIJELA**

Ustrojstvo državne vlasti temelji se na načelu trodiobe vlasti, dakle dijeli se na:

* **ZAKONODAVNU vlast** – Hrvatski sabor
* **IZVRŠNU vlast** – Predsjednik RH i Vlada RH
* **SUDBENU vlast** – sudovi (prvostupanjski i drugostupanjski; kazneni, trgovački, prekršajni)

**4. HRVATSKI SABOR**

* nositelj ZAKONODAVNE vlasti i predstavničko tijelo građana
* ima **100-160 zastupnika** (prema 10. sazivu 2020. trenutno ih je **151**)
* mandat zastupnika traje **4 godine**, produžuje se samo u slučaju rata
* izbore za članove sabora raspisuje Predsjednik RH i saziva ga na prvo zasjedanje
* redovito **zasjedanje je 2 puta godišnje**: između 15.1. i 15.7. te između 15.9. i 15.12., a izvanredno može zasjedati na zahtjev predsjednika RH, Vlade ili većine zastupnika
* jedan **predsjednik – Goran Jandroković** (HDZ)
* **jedan ili više potpredsjednika** – Ante Sanader (HDZ), Sabina Glasovac (SDP), Furio Radin (Nez.), Željko Reiner (HDZ), Davorko Vidović (SD)

**OVLASTI HRVATSKOG SABORA:**

* odlučuje o **donošenju i promjeni Ustava**
* donosi **zakone**
* donosi **državni proračun**
* odlučuje **o ratu i miru**
* odlučuje **o promjeni granica države**, 2/3 glasova svih zastupnika
* raspisuje referendume
* **obavlja izbore**, imenovanja i razrješenja u skladu s Ustavom i zakonom (predsjednik i potpredsjednik sabora, predstavnici Vrhovnog suda, guverner Hrv. narodne banke, glavni državni revizor/odvjetnik…)
* donosi razne akte – Ustav, zakone, državni proračun, završni račun, odluke, deklaracije, rezolucije, povelje, preporuke…
* donosi Strategiju nacionalne sigurnosti i obrane RH
* **daje amnestiju** (opraštanje kazne; pomilovanje) za kaznena djela

Sve odluke Hrvatskog sabora donose se većinom glasova zastupnika nazočnih na sjednici, a postoji nekoliko načina odlučivanja ovisno o predmetu odlučivanja:

* jednostavna/obična većina glasova – najmanje ½ glasova + 1 glas nazočnih zastupnika
* apsolutna većina glasova – najmanje ½ glasova + 1 glas svih zastupnika
* dvotrećinska većina glasova – najmanje 2/3 glasova svih zastupnika

ZASTUPNIKU u Hrvatskom saboru mandat prestaje:

* ako podnese ostavku
* ako mu je presudom oduzeta poslovna sposobnost
* ako je osuđen na bezuvjetnu kaznu zatvora u trajanju dužem od 6 mjeseci
* u slučaju smrti

Svi zastupnici imaju **imunitet** – bez odobrenja Hrvatskog sabora ne mogu biti pozvani na kaznenu odgovornost, pritvoreni, niti se protiv njih može pokrenuti kazneni postupak (osim ako su zatečeni kako vrše kažnjivo djelo za koje je propisana kazna zatvora duža od 5 godina).

**5. PREDSJEDNIK REPUBLIKE:** Zoran Milanović – **od 19. veljače 2020.**

* predstavlja i zastupa RH u zemlji i inozemstvu
* brine se za redovito i usklađeno djelovanje te **stabilnost državne vlasti**
* odgovara za **obranu neovisnosti i teritorijalne cjelovitosti** RH
* ne može biti član nijedne političke stranke – podnosi ostavku u političkom članstvu nakon izbora za predsjednika i o tome obavještava Hrv. sabor
* ne može obavljati nikakvu drugu javnu ili profesionalnu djelatnost
* **mandat mu traje 5 godina**, može se obnoviti samo jednom, tj. ne može biti biran više od dva puta za tu poziciju
* u slučaju spriječenosti obavljanja dužnosti zbog bolesti, odsutnosti ili korištenja godišnjeg odmora, može (ali ne mora!) povjeriti **predsjedniku Hrvatskog sabora da ga zamjenjuje**
* u obavljanju dužnosti mu pomažu savjetodavna tijela koja sam imenuje i razrješuje

**6. IZBOR PREDSJEDNIKA REPUBLIKE**

* izbore za Predsjednika RH raspisuje Vlada RH (najmanje 30, a najviše 60 dana prije isteka mandata)
* kandidate mogu predlagati registrirane političke stranke (pojedinačno ili u koalicijama) i birači (pojedinačno ili skupno)
* svaki kandidat mora biti podržan s **najmanje 10 000 pravovaljano prikupljenih potpisa** birača – na propisanom obrascu s osobnim podacima
* birači mogu podržati samo jednog predsjedničkog kandidata
* predsjednik se bira na temelju općeg i jednakog biračkog prava na vrijeme od pet godina
* **bira se većinom glasova svih birača**
* ukoliko nijedan kandidat ne dobije većinu glasova, izbor se ponavlja nakon 14 dana – na tom izboru birači glasaju za jednog od 2 kandidata koji su na prvom glasovanju skupili najviše glasova

**INAUGURACIJA** – svečan čin u kojem Predsjednik RH, prije nego preuzme dužnost, polaže svečanu prisegu pred predsjednikom Ustavnog suda RH kojom se obvezuje na vjernost Ustavu

**OVLASTI I DUŽNOSTI PREDSJEDNIKA REPUBLIKE**

* **raspisuje izbore za Hrvatski sabor** i saziva ga na prvo zasjedanje
* raspisuje **referendum** u skladu s Ustavom
* daje **pomilovanja** (potpuni ili djelomični oprost)
* dodjeljuje **odlikovanja i priznanja**
* **vrhovni je zapovjednik oružanih snaga RH** koji imenuje i razrješuje vojne zapovjednike
* imenuje članove Vijeća obrane i nacionalne sigurnosti, vodi njihove sjednice
* **objavljuje rat i zaključuje mir**, ali isključivo temeljem odluke Hrvatskog sabora
* povjerava mandat za sastavljanje Vlade RH osobi koja ima povjerenje većine zastupnika
* obavlja druge dužnosti određene Ustavom – odlučuje o osnivanju diplomatskih misija, konzularnih ureda RH u inozemstvu, postavlja/opoziva šefove diplomatskih misija RH u inozemstvu…
* surađuje s Vladom RH u usmjeravanju rada sigurnosnih službi te može predložiti sjednicu Vlade s ciljem razmatranja određenih pitanja
* odgovoran je za povredu Ustava koju počini u obavljanju svojih dužnosti

**7. VLADA REPUBLIKE HRVATSKE**

* **obavlja IZVRŠNU vlast** u skladu s Ustavom i zakonom
* čine je predsjednik Vlade, jedan ili više potpredsjednika i ministri – **18 članova**
* politiku vlade provode tijela državne uprave, a to su ministarstva i državne upravne organizacije – provedba zakona, inspekcijski i upravni nadzor i sl.
* **članove predlaže MANDATAR** - osoba kojoj Predsjednik povjeri mandat za sastav Vlade RH
* stupa na dužnost kad joj povjerenje iskaže većina svih zastupnika u Hrvatskom saboru
* sjednice Vlade su javne, ali ne moraju uvijek biti
* na prijedlog najmanje 1/5 zastupnika u Hrvatskom saboru može se okrenuti pitanje povjerenja predsjedniku Vlade ili pojedinom članu

**PREDSJEDNIK – Andrej Plenković** – imenuje ga Predsjednik Republike (uz supotpis predsjednika Hrvatskog sabora)

POTPREDSJEDNICI – imenuje ih predsjednik Vlade RH (uz supotpis predsjednika Hrvatskog sabora)

* Tomo Medved – ministar hrvatskih branitelja
* Davor Božinović – ministar unutarnjih poslova
* Oleg Butković – ministar mora, prometa i infrastrukture
* Marko Primorac – ministar financija
* Radovan Fuchs – ministar znanosti i obrazovanja
* Vili Beroš – ministar zdravstva
* Mario Banožić – ministar obrane
* Nikolina Brnjac – ministrica turizma i sporta

**OVLASTI VLADE RH**

* predlaže zakone i druge akte Hrvatskom saboru
* predlaže državni proračun i završni račun
* provodi zakone i druge odluke Hrvatskog sabora
* **vodi vanjsku i unutarnju politiku**
* **upravlja, raspolaže i koristi se imovinom RH**
* donosi uredbe za izvršenje zakona
* usmjerava i nadzire **rad državne uprave**
* brine o **gospodarskom razvitku** zemlje
* **usmjerava djelovanje i razvitak javnih službi**
* odlučuje o sukobu nadležnosti tijela državne uprave

**8. VRSTE IZBORA U RH**

Izbori se održavaju u određenim razmacima na dvije razine:

* **državnoj** – PARLAMENTARNI i PREDSJEDNIČKI IZBORI - **svake 4 godine** za zastupnike u Hrvatskom saboru; **svakih 5 godina** za Predsjednika RH
* **lokalnoj** – LOKALNI I PODRUČNI (REGIONALNI) IZBORI - **svake 4 godine** za članove predstavničkih tijela jedinica lokalne i područne (regionalne) samouprave, tj. članove općinskog vijeća, gradske i županijske skupštine

**9. DRŽAVNA ZNAMENJA:** grb, zastava i himna *Lijepa naša domovino* – Antun Mihanović (tekst); Josip Runjanin (glazba)

* njihovom uporabom izražava se pripadnost Republici Hrvatskoj

**GRB REPUBLIKE HRVATSKE**

* oblik **štita**
* **25** crvenih i bijelih (srebrnih) polja; prvo lijevo polje je crvene boje
* iznad štita se nalazi kruna s 5 manjih štitova koji predstavljaju povijesne grbove

Grbovi poredani s lijeva na desno:

**1) NAJSTARIJI POZNATI GRB HRVATSKE**

* svjetloplavo polje, žuta šesterokraka zvijezda s bijelim mladim mjesecom ispod nje

**2) GRB DUBROVAČKE REPUBLIKE**

* tamnoplavo polje, dvije crvene grede

**3) GRB DALMACIJE**

* svjetloplavo polje, 3 zlatne okrunjene leopardove glave

**4) ISTARSKI GRB**

* tamnoplavo polje, žuta koza okrenuta u lijevo s crvenim papcima i rogovima

**5) GRB SLAVONIJE**

* svjetloplavo polje, dvije paralelne bijele grede između kojih je crveno polje u kojemu je kuna okrenuto u lijevo, a iznad nje žuta šesterokraka zvijezda



**10. USTAV RH**

* **TEMELJNI I NAJVIŠI PRAVNI AKT** države; nakon njega slijede međunarodni ugovori pa zakoni te podzakonski akti (uredbe, pravilnici, odredbe i naputci)
* sadrži propise o društvenom, ekonomskom i političkom uređenju države
* **definira prava i dužnosti građana**
* određuje najviša tijela državne vlasti, njihove ovlasti i međusobni odnos – odnosi se na sabor, vladu i predsjednika
* **PRVI USTAV** donesen je odlukom Hrvatskog sabora **22. prosinca 1990. godine** – zato se naziva ''božićni Ustav''
* do sada je mijenjan nekoliko puta odlukom Hrvatskog sabora – 1997, 1998, 2000, 2001, 2010, 1. prosinca 2013. – zadnja izmjena Ustava)
* odredbe Ustava raspoređene su u 10 dijelova/glava
* ima **152 članaka** i spada u kraće europske ustave

**11. Tijela školskih ustanova su:**

1. **ŠKOLSKI ODBOR**
2. **RAVNATELJ**
3. **VIJEĆE UČENIKA**
4. **VIJEĆE RODITELJA**
5. **STRUČNA TIJELA:** razredno vijeće, učiteljsko i nastavničko vijeće, odgajateljsko vijeće

**ŠKOLSKI ODBOR**

* upravlja školom (kao što učeničkim domom upravlja domski odbor)
* **imenuje i razrješuje ravnatelja**
* daje prethodnu suglasnost u vezi zasnivanja radnog odnosa
* **donosi statut** i opće akte na prijedlog ravnatelja
* **donosi školski kurikulum** na prijedlog učiteljskog vijeća i ravnatelja
* **donosi godišnji plan i program rada** na prijedlog ravnatelja i nadzire njegovo izvršavanje
* donosi financijski, polugodišnji i godišnji **obračun** na prijedlog ravnatelja
* **donosi godišnji kalendar rada škole** (u sklopu GPIP-a)
* odlučuje o zahtjevima radnika vezanih uz zaštitu prava iz radnog odnosa
* predlaže osnivaču promjenu djelatnosti
* daje osnivaču i ravnatelju prijedloge i mišljenja važna za rad i sigurnost u školskoj ustanovi
* u suradnji s učiteljskim vijećem **donosi etički kodeks i kućni red**

**Školski odbor ima 7 ČLANOVA:**

* **1 člana** bira/razrješuje radničko vijeće
* **2 člana** iz reda učitelja, nastavnika i stručnih suradnika koje bira/razrješuje učiteljsko/ nastavničko/odgojiteljsko vijeće
* **1 člana** iz reda roditelja koji nije radnik škole i imenuje/razrješuje ga vijeće roditelja
* **3 člana** koje bira/razrješuje osnivač ustanove – npr. Grad Zagreb

**ČLAN ŠKOLSKOG ODBORA**

* **ne može biti osoba koja je pravomoćno osuđena**, tj. protiv koje je pokrenut bilo kakav kazneni postupak koji predstavlja prepreku za zasnivanje radnog odnosa u šk. ustanovi
* mora imati **završen najmanje preddiplomski sveučilišni studij** (najmanje 180 ECTS-a)
* ne može biti radnik školske ustanove u kojoj se imenuje školski odbor
* imenuje se **na vrijeme od 4 godine** i na to mjesto može biti ponovno imenovan – mandat kreće dva dana nakon konstituiranja ŠO
* nakon što je imenovana većina članova ŠO, ravnatelj je dužan sazvati 1. sjednicu u roku od 15 dana
* svaki član može biti izabran za predsjednika, a do izbora sjednicu vodi najstariji član
* odluke su pravovaljane i donose se **ako za njih glasuje većina** od ukupnog broja članova
* članovi mogu biti razriješeni i ŠO raspušten prije isteka mandata odlukom Gradskog ureda (upravno tijelo županije) ako se utvrdi da ne obavljaju svoje dužnosti u skladu sa zakonom, aktom o osnivanju ili statutom škole – u tom se slučaju imenuje POVJERENSTVO od 3 člana koje privremeno zamjenjuje ŠO (dužni su odmah pokrenuti postupak imenovanja članova novog Školskog odbora i imenovati ga u roku od 60 dana)
* nakon raspuštanja ŠO, iste osobe mogu biti ponovno imenovane za članove novog ŠO

**12. Škola djeluje na temelju školskog kurikuluma i godišnjeg plana i programa rada.** Objavljuju se na mrežnim stranicama škole, a Škola ih je dužna dostaviti nadležnom ministarstvu do 15. listopada tekuće godine u elektroničkom obliku.

**ŠKOLSKI KURIKULUM**

* donosi ga Školski odbor do 7. listopada tekuće školske godine na prijedlog učiteljskog vijeća
* donosi se na temelju nacionalnog kurikuluma i nastavnog plana i programa
* **utvrđuje dugoročni i kratkoročni plan i program škole sa svim izvannastavnim i izvanškolskim aktivnostima** kojima se žele ostvariti ciljevi i zadaci obrazovanja
* određuje nastavni plan izbornih i fakultativnih predmeta, izvannastavnih/izvanškolskih aktivnosti, izborni dio međupredmetnih tema, interdisciplinarnih tema, modula i dr. odgojno-obrazovnih aktivnosti, programa i projekata – za sudjelovanje učenika u svemu tome što **nije obvezno** potrebno je informirati roditelje i pribaviti njihovu **pisanu suglasnost**

**Školskim kurikulumom se utvrđuje:**

* strategija razvoja škole
* aktivnosti, programi i projekti – njihovi ciljevi, namjene, nositelji i odgovornosti, način realizacije, vremenik, okvirni troškovnik i način praćenja

**13. GODIŠNJI PLAN I PROGRAM RADA**

* **donosi ga ŠO do 7. listopada** tekuće školske godine na osnovi nastavnog plana i programa i školskog kurikuluma
* njime se **utvrđuje mjesto, vrijeme, način i izvršitelji poslova**
* sadrži: podatke o uvjetima rada, izvršiteljima poslova, dnevnoj i tjednoj organizaciji rada i ostalim aktivnostima; godišnji kalendar rada; tjedni i godišnji broj sati po razredima; planove rada ravnatelja, učitelja i stručnih suradnika; plan stručnog osposobljavanja i usavršavanja

**14. RAVNATELJ**

* **poslovodni i stručni voditelj školske ustanove**
* odgovoran za zakonit i stručni rad škole
* predlaže školskom odboru: godišnji plan i program rada, statut i druge opće akte, financijski plan te polugodišnji i godišnji obračun
* odlučuje **o zasnivanju/prestanku radnog odnosa**
* **provodi odluke školskog odbora i stručnih tijela**
* posjećuje nastavu i analizira rad učitelja, nastavnika i stručnih suradnika
* svojim zaposlenicima osigurava osposobljavanja i usavršavanja
* **planira rad, saziva i vodi sjednice**
* predlaže školski kurikulum u suradnji s učiteljskim vijećem
* poduzima mjere u slučaju neizvršavanja poslova i drugih obaveza u radnom odnosu
* odgovara za sigurnost učenika, učitelja, stručnih suradnika i ostalih radnika
* surađuje s učenicima i roditeljima, osnivačem škole, tijelima državne uprave, ustanovama i drugim ustanovama
* nadzire pravodobno i točno unošenje podataka u E-maticu
* u slučaju spriječenosti, zamjenjuje ga netko od članova učiteljskog vijeća

**Uvjeti za imenovanje ravnatelja:**

* imenuje se na temelju natječaja koji raspisuje školski odbor, a objavljuje se u Narodnim novinama i mrežnim stranicama škole
* završen studij odgovarajuće vrste za rad na mjestu učitelja, nastavnika ili stručnog suradnika
* položen stručni ispit
* bez zapreka za zasnivanje radnog odnosa
* najmanje 8 godina radnog iskustva u sustavu obrazovanja, od čega najmanje 5 godina na odgojno-obrazovnim poslovima u školskim ustanovama
* dodatne kompetencije: poznavanje stranog jezika, osnovne digitalne vještine i iskustvo rada na projektima
* uz prijavu na natječaj je uz potrebnu dokumentaciju dužan dostaviti program rada za mandatno razdoblje

Ravnatelja odlukom (javnim glasovanjem) imenuje školski odbor uz suglasnost ministra znanosti i obrazovanja **na rok od 5 godina** uz mogućnost ponovnog imenovanja.

**15. OSNIVANJE OSNOVNE ŠKOLE**

Osnovna škola je javna ustanova čija je djelatnost usmjerena na opće obrazovanje i druge oblike obrazovanja djece i mladih.

Djelatnost osnovnog obrazovanja propisana je *Zakonom o odgoju i obrazovanju* te se obavlja kao javna služba.

**Osnovnu školu mogu osnovati:**

* REPUBLIKA HRVATSKA
* JEDINICA PODRUČNE (REGIONALNE) SAMOUPRAVE – županija
* JEDINICA LOKALNE SAMOUPRAVE – grad, općina
* DRUGE PRAVNE I FIZIČKE OSOBE

Prije osnivanja školske ustanove, osnivač je dužan pribaviti prethodno pozitivno mišljenje ministarstva znanosti i obrazovanja.

**Svrha** osnovnog školstva je stjecanje znanja, razvoj sposobnosti i vještina, razvijanje radnih navika, usvajanje vrijednosti te razvoj kritičkog razmišljanja kod djeteta.

**Ciljevi** osnovnog školstva usmjereni su na kontinuirani razvoj učenika i njegovog duhovnog, tjelesnog, moralnog, intelektualnog i društvenog bića u skladu s njegovim sposobnostima i sklonostima.

**OSNOVNOŠKOLSKI ODGOJ I OBRAZOVANJE**

* traje 8 godina
* počinje upisom u 1. razred osnovne škole
* obvezno je za svu djecu
* traje od 6 do 15 godine života (najkasnije do 21. godine za učenike s višestrukim teškoćama)

**16. UPIS U PRVI RAZRED OSNOVNE ŠKOLE**

Upisi se provode **prema planu upisa** koje donosi **Gradski ured Grada Zagreba.**

Prije redovitog upisa u prvi razred **psihofizičko stanje** djeteta utvrđuje

**STRUČNO POVJERENSTVO ŠKOLE** koje imenuje Gradski ured na vrijeme od dvije godine**:**

* nadležni školski liječnik-specijalist školske medicine
* stručni suradnici zaposleni u školi – pedagog, psiholog, logoped/edukator-rehabilitator/socijalni pedagog
* učitelj razredne nastave
* učitelj hrvatskog jezika

Ukoliko procijene da je potrebno, stručno povjerenstvo predlaže Gradskom uredu da utvrdi:

* prijevremeni upis djeteta u 1. razred osnovne škole
* odgodu upisa
* primjereni program osnovnoškolskog obrazovanja za učenike s teškoćama u razvoju

U 1. razred obveznog osnovnog obrazovanja upisuju se djeca koja **do 1. travnja tekuće godine imaju navršenih 6 godina života.**

Iznimno, dijete se **na zahtjev roditelja** (sukladno rješenju Gradskog ureda) može upisati koje do 31. ožujka tekuće godine nema navršenih 6 godina ili se **na zahtjev stručnog povjerenstva** (sukladno rješenju Gradskog ureda) upis može odgoditi za jednu školsku godinu.

Dijete s većim oštećenjem zdravlja može biti privremeno oslobođeno upisa u prvi razred, odnosno privremeno oslobođeno već započetog školovanja.

🡪 zahtjevi se podnose nadležnom tijelu županije (Gradskom uredu)

Učenici se u OŠ upisuju s određenog upisnog područja **prema prebivalištu, odnosno boravištu**

(uz iznimke).

**17. PEDAGOŠKE MJERE**

***Pravilnik o kriterijima za izricanje pedagoških mjera*** određuje da se pedagoške mjere izriču prvenstveno zbog povrede dužnosti, neispunjavanja obveza, nasilničkog ponašanja i drugih neprimjerenih ponašanja. Ista pedagoška mjera može se izreći **najviše 2 puta tijekom šk. god**.

Svrha izricanja pedagoške mjere je da se njenim izricanjem utječe na promjenu ponašanja učenika kojem je mjera izrečena te da bude poticaj za odgovorno i primjereno ponašanje drugim učenicima. Također, cilj pedagoških mjera je da potakne učenike na preuzimanje odgovornosti i usvajanje pozitivnog odnosa prema školskim obvezama i okruženju.

Pedagoške mjere za koje se utvrđuju kriteriji u OSNOVNOJ ŠKOLI su:

1. **opomena**
2. **ukor**
3. **strogi ukor (SŠ: opomena pred isključenje)**
4. **preseljenje u drugu školu (SŠ: isključenje iz škole)**

**OPOMENA**

- zbog **drugog evidentiranog lakšeg** neprihvatljivog ponašanja

- zbog više od **0,5%** neopravdanih od ukupnog broja sati

- **najkasnije 15 dana** od neprihvatljivog ponašanja

- izriče ju **razrednik**

**UKOR**

- zbog **težeg** neprihvatljivog ponašanja

- zbog više od **1%** neopravdanih od ukupnog broja sati

- **najkasnije 15 dana** od neprihvatljivog ponašanja

- izriče ga **razredno vijeće**

**STROGI UKOR**

- zbog **teškog** neprihvatljivog ponašanja

- zbog više od **1,5%** neopravdanih od ukupnog broja sati

- **najkasnije 30 dana** od neprihvatljivog ponašanja

- izriče ga **učiteljsko vijeće**

**PRESELJENJE U DRUGU ŠKOLU**

- zbog osobito **teškog** neprihvatljivog ponašanja

- zbog više od **2%** neopravdanih od ukupnog broja sati

- **najkasnije 60 dana** od neprihvatljivog ponašanja

- odlučuje **ravnatelj** na temelju prijedloga učiteljskog vijeća

- učenik koji je isključen iz škole ima pravo polagati razredni ispit

- mora se izreći uz prethodnu obavijest Gradskom uredu (pronalazi se nova škola u roku od 7 dana)

- učenik do donošenja odluke može biti udaljen iz škole na najduže 8 dana

Izrečene pedagoške mjere (osim preseljenja u drugu školu) **mogu se ukinuti u slučaju promjene ponašanja učenika.**

Neprihvatljiva ponašanja na temelju kojih se izriču pedagoške mjere podijeljena su na:

* **lakša** – ometanje rada, onečišćenje školskog prostora, oštećivanje imovine, nedopušteno korištenje uređaja, uznemiravanje učenika/radnika škole, prepisivanje**…**
* **teža** – ometanje rada na način da je onemogućeno daljnje izvođenje, omalovažavanje/vrijeđanje, unošenje ili konzumiranje droge, veća šteta na imovini, prikrivanje nasilja, klađenje ili kockanje, prisvajanje tuđih stvari…
* **teška** – izazivanje i poticanje nasilja, krivotvorenje ispričnica ili ispita, krađa tuđih stvari, neovlašteno korištenje tuđih podataka, poticanje govora mržnje, unošenje oružja ili opasnih predmeta, uništavanje službene školske dokumentacije…
* **osobito teška** – krivotvorenje službene dokumentacije škole, objavljivanje sadržaja koji vrijeđa ugled, čast ili dostojanstvo druge osobe, teška krađa, ugrožavanje učenika ili radnika škole korištenjem oružja, nasilno ponašanje koje rezultira teškim posljedicama

Razrednik je dužan i obvezan na početku šk. godine na satu SRZ-a izvijestiti učenike, a na roditeljskom sastanku roditelje o svim odredbama pravnika vezanog uz izricanje pedagoških mjera.

Mjera se može izreći i bez izjašnjavanja učenika ako se ne odazove pozivu razrednika te bez informiranja roditelja, ako se ne odazovu ni pisanom pozivu na razgovor.

**Pedagoška mjera izriče se i zbog neopravdanih izostanaka s nastave.**

Načini opravdavanja izostanaka i primjereni rokovi određuju se statutom škole.

U slučaju pravodobnog zahtjeva roditelja, izostanak može odobriti:

* **učitelj/nastavnik** za izostanak **tijekom** nastavnoga dana
* **razrednik** za izostanak **do tri radna dana** (pojedinačna ili uzastopna)
* **ravnatelj** za izostanak **do sedam radnih dana** (uzastopnih)
* **učiteljsko/nastavničko vijeće** za izostanak **do 15 radnih dana** (uzastopnih)

Bez pravodobno podnesenog i odobrenog zahtjeva roditelj može **više puta godišnje** opravdati izostanak svog djeteta u trajanju **do tri radna dana**.

Izostanci **dulji** **od tri radna dana** uzastopno nastali **zbog zdravstvenih razloga** moraju se dokazati liječničkom potvrdom. Izostanci se mogu opravdati i odgovarajućim potvrdama nadležne institucije, npr. škola stranih jezika, sportski klub, sud, glazbena škola, kulturno-umjetničko društvo i sl.

**Pedagoškom mjerom smatraju se pohvale i nagrade –** učenici koji postižu iznimne rezultate mogu biti usmeno ili pisano pohvaljeni, odnosno nagrađeni.

**Usmenu** pohvalu izriče **razrednik**.

**Pisanu** pohvalu daje **razredno vijeće**.

**Nagradu** dodjeljuje **učiteljsko/nastavničko vijeće**.

**18.** **ZASNIVANJE RADNOG ODNOSA**

Učitelji i stručni suradnici zasnivaju radni odnos **ugovorom o radu na temelju natječaja** koji se objavljuje na mrežnim stranicama i oglasnim pločama HZZ-a te mrežnim stranicama/oglasnim pločama škole. Rok za primanje prijava **ne smije biti kraći od 8 dana**.

U natječaju se navode **opći i posebni uvjeti** za zasnivanje radnog odnosa koje osoba mora ispunjavati.

**POSEBNI UVJETI:** poznavanje hrvatskog jezika i latiničnog pisma u mjeri koja omogućava izvođenje odgojno-obrazovnog rada, odgovarajuća vrsta i razina obrazovanja kojom su osobe stručno osposobljene za obavljanje odgojno-obrazovnog rada.

Ako se na natječaj ne javi osoba koja ispunjava uvjete, natječaj će se **ponoviti u roku od pet mjeseci**, a do tad se radni odnos može zasnovati s osobom koja ne ispunjava propisane uvjete.

**Gradski ured** (nadležno upravno tijelo županije) vodi evidenciju o potrebi za novim radnicima. Radnik koji je upisan u evidenciju briše se iz evidencije ako zasnuje ili odbije zasnovati radni odnos najkasnije istekom otkaznog roka. Školska ustanova može popuniti radno mjesto tek nakon što su je Gradski ured obavijestili da u evidenciji nema odgovarajuće osobe, tj. nakon što se školska ustanova istom tijelu pisano očitovala o razlozima zbog kojih nije primljena upućena osoba.

**O zasnivanju i prestanku radnog odnosa odlučuje ravnatelj**, uz prethodnu suglasnost školskog odbora ili samostalno u slučaju obavljanja poslova koji ne trpe odgodu (na vrijeme od 60 dana).

Osoba koja se prvi put zapošljava u zanimanju za koje se školovala zasniva radni odnos na poslovima učitelja/nastavnika/stručnog suradnika kao **PRIPRAVNIK**. Pripravnički staž traje **godinu dana** tijekom kojih se pripravnik osposobljava za samostalni rad. Pripravnik je dužan **položiti stručni ispit** u roku od **godine dana od isteka pripravničkog staža** – rok se produžuje u slučaju privremene nesposobnosti za rad. Pripravniku koji ne položi stručni ispit u zadanom roku, radni odnos prestaje istekom posljednjeg dana roka za polaganje stručnog ispita. Program i način osposobljavanja, praćenja njegovog rada s učenicima te sadržaj, način i uvjete polaganja stručnog ispita propisuje **ministar**.

**Radni odnos u školskoj ustanovi ne može zasnovati osoba koja je pravomoćno osuđena za neko od kaznenih djela ili protiv koje se vodi kazneni postupak.** Ukoliko soba bude pravomoćno osuđena za vrijeme rada u školskoj ustanovi, školska ustanova će joj kao poslodavac dati **izvanredni otkaz** ugovora o radu, u roku 15 dana od saznanja za kazneno djelo.

**PRESTANAK RADNOG ODNOSA**

Radniku školske ustanove ugovor o radu prestaje **sukladno općim propisima o radu**, a iznimno s navršenih **65 godina života i 15 godina mirovinskog staža**.

Iznimno, ako radnik školske ustanove zasnuje radni odnos bez prekida po prestanku otkaznog ugovora, nakon dvije godine neprekidnog rada neće imati pravo na otpremninu. Prekid kraći od dva mjeseca ne smatra se prekidom.

Ako prosvjetni inspektor utvrdi da ravnatelj sklapa ili otkazuje ugovore o radu protivno odredbama ovog Zakona, poduzet će mjere iz svoje nadležnosti u skladu s posebnim zakonom.

**19. PEDAGOŠKA DOKUMENTACIJA**

U školskim se ustanovama vodi pedagoška dokumentacija i evidencija o **učenicima, praćenju nastave i drugih oblika odgojno-obrazovnog rada, upisu i ispisu učenika, ocjenjivanju i uspjehu učenika, pedagoškim mjerama i ispitima.**

Pedagoška dokumentacija i evidencija koja se **OBAVEZNO** vodi u školskim ustanovama je:

1. **Matična knjiga učenika**
2. **Registar učenika upisanih u Matičnu knjigu**
3. **Razredna knjiga**
4. **Razredni imenik**
5. **Knjiga evidencije**
6. **Mapa praktične nastave i vježbi**
7. **Mapa stručne prakse**
8. **Dnevnici rada/praćenja**
9. **Spomenica škole**
10. **Prijavnice, upisnice, ispisnice i zapisnici**
11. **Prijepis ocjena**
12. **Potvrda o položenome razlikovnom/dopunskom ispitu**

Školske ustanove **PREMA POTREBI** od pedagoške dokumentacije vode i:

* dnevnike rada
* zapisnike i druge evidencije – o radu učiteljskog vijeća i ostalih stručnih tijela i sl.
* dosje učenika
* učeničku mapu
* obrasce – evidencije učenika koje pohađaju vjeronauk izvan škole, pohvalnice i sl.
* obavijesti, izvješća i potvrde – o ostvarenim rezultatima na kraju polugodišta i sl.

**Na završetku svakog razreda** osnovne škole učeniku se izdaje **razredna svjedodžba**. Svjedodžba osmog razreda je isprava o završetku osnovne škole. Sadržaj i oblik svjedodžbi, uvjerenja i potvrdnice… propisuje **ministar**.

**Školska ustanova trajno čuva matičnu knjigu, a osnovna škola trajno čuva i spomenicu škole.**

**Imenik i evidencija o ispitima** čuvaju se **10 godina.**

**Matična knjiga i svjedodžba** su **javne isprave**.

U Ministarstvu se vodi zajednički upisnik školskih ustanova u elektronskom obliku (e-Matica) i sadrži sljedeće evidencije:

* Upisnik ustanova,
* Evidenciju odgojno-obrazovnog rada u ustanovama za svaku školsku godinu,
* Upisnik učenika u ustanovama,
* Upisnik radnika ustanova

**Obveze i načine te rokove unošenja podataka u e-Maticu, ovlaštenja za pristup i korištenje podataka te sigurnost i način razmjene podataka propisuje ministar pravilnikom.**

**MATIČNA KNJIGA** (matica učenika)

* službena evidencija o učenicima u koju se upisuju podaci značajni za praćenje učenika od upisa do završetka obrazovanja u osnovnoj ili srednjoj školi
* omogućuje vjerodostojan i cjelovit uvid u učenikove podatke tijekom njegova obrazovanja

**Matična knjiga sadrži** (u pisanom i elektroničkom obliku):

* opće podatke o školi i Matičnoj knjizi: naziv županije; naziv i sjedište škole (područne škole); redni broj Matične knjige; podatak o matičnim brojevima učenika i razdoblju koje knjiga obuhvaća; podatke o ravnatelju u razdoblju za koje se Matična knjiga vodi; ime, prezime i potpis ravnatelja u vrijeme početka i vrijeme završetka vođenja knjige; mjesto pečata škole,
* matični broj učenika,
* osobne podatke o učeniku: prezime i ime učenika; datum, mjesto i državu rođenja; osobni identifikacijski broj (OIB); državljanstvo i nacionalnost; spol; ime i prezime majke i oca
* datum upisa i osnovu upisa u školu (naziv i klasifikacijska oznaka: KLASA, URBROJ javne isprave/broj javne isprave) te podatak o statusu učenika tijekom obrazovanja (ispis, produljeno obrazovanje, nastavak obrazovanja),
* nastavne predmete; ocjene iz nastavnih predmeta; opći uspjeh na kraju pojedinoga razreda po školskim godinama te podatak o završenoj etapi (za osnovnu glazbenu školu prema planu i programu Funkcionalne muzičke pedagogije),
* podatak o vladanju, ukupnom broju izostanaka te broju neopravdanih izostanaka s nastave,
* izvannastavne i izvanškolske aktivnosti (u osnovnoj školi),
* podatke o izdanoj razrednoj svjedodžbi: klasifikacijska oznaka (KLASA, URUDŽBENI BROJ) i datum izdavanja,
* ime i prezime razrednika te njegov vlastoručni potpis,
* bilješke o učeniku i posebnostima važnim za učenikovo obrazovanje,
* podatke o izdavanju duplikata ili prijepisa svjedodžbe (datum izdavanja i potpis ovlaštene osobe).

**REGISTAR UČENIKA upisanih u Matičnu knjigu** je evidencija učenika školske ustanove, prema prezimenu, matičnome broju i Matičnoj knjizi u koju su upisani.

**SPOMENICA ŠKOLE** je trajni dokument u kojemu osnovna škola vodi zapise o redoslijedu važnih događaja u povijesti škole.Obvezno se vodi za svaku školsku godinu u pisanome ili elektroničkome obliku.

**RAZREDNA KNJIGA** je službena evidencija u koju se upisuju podaci o učenicima, učiteljima ili nastavnicima i nastavnim predmetima, o odg-obr. radu i drugim aktivnostima u razrednom odjelu tijekom jedne školske godine. Sastoji se od podataka koji se upisuju u imenik, pregled rada i dnevnik rada.

* **1.-4. razreda** – razredna knjiga **A**
* **5.-8. razreda –** razredna knjiga **B**
* **kombinirani, s produženim boravkom ili cjelodnevnom nastavom –** razredna knjiga **K**

**20. MJERILA ZA OPTEREĆENOST UČENIKA** SATIMA NASTAVNOG PLANA I PROGRAMA

Osnovno školovanje ostvaruje se na temelju **nastavnog plana i programa za osnovnu školu**.
Njime se propisuje **tjedni i godišnji broj sati po razredima** za:

* obvezne i izborne predmete
* ostale oblike neposrednoga odgojno-obrazovnog rada: dopunska/dodatna nastava, izvannastavne aktivnosti i sat razrednika
* produženi stručni postupak za učenike s posebnim odgojno-obrazovnim potrebama

**Opseg, sadržaj i realizacija izvannastavnih aktivnosti ovisi o organizaciji nastavnog procesa u školi**, odnosno o mogućnostima izvođenja cjelodnevnoga odgojno-obrazovnog rada.
U suradnji s tijelima lokalne, odnosno područne (regionalne) samouprave, civilnim društvom, roditeljima/skrbnicima te ostalima osiguravaju se uvjeti za provedbu programa i aktivnosti izvannastavnih sadržaja koje škola provodi u skladu s mogućnostima škole i interesima učenika.

Opterećenje učenika **teorijskom nastavom ne smije biti veće od 6 sati dnevno.**

**Nastavni sat u redovitim osnovnim školama u pravilu traje 45 minuta.**
**Odmor** između dva nastavna sata **traje najmanje pet minuta**.

**Veliki odmor** traje **najmanje 15 minuta** i obvezan je **nakon dva nastavna sata** za učenike razredne nastave.

Odmori u provedbi cjelodnevnoga odgojno-obrazovnog rada prilagodit će se oblicima rada, boravka i prehrane učenika.

Učenici mogu biti opterećeni **redovitom, izbornom, dodatnom/dopunskom nastavom i satom razrednika.**

**RAZREDNA** nastava **- najviše 25 sati** ravnomjerno raspoređenih tjedno

**PREDMETNA** nastava - **najviše 30 sati** ravnomjerno raspoređenih tjedno

Učenici razredne i predmetne nastave na jeziku i pismu **nacionalnih manjina** mogu biti **dodatno opterećeni s još 5 sati**. Odmore između obrazovnih razdoblja propisuje ministarstvo nadležno za obrazovanje.

Izvannastavne aktivnosti nisu obvezni dio učenikovog opterećenja, ali se mogu priznati učenicima kao ispunjavanje obveza u školi.

**21. *Pravilnik o izvođenju izleta, ekskurzija i drugih odg.-obr. aktivnosti izvan škole***propisuje **načine, uvjete, mjere sigurnosti te prava i obveze** korisnika i davatelja usluga u aktivnostima vezanih uz izlete, ekskurzije i dr. oblike aktivnosti u mjestu i izvan mjesta u kojemu je smještena škola u funkciji realizacije kurikuluma. Takve oblike nastave **organizira školska ustanova uz pomoć davatelja usluge.**

Izvanučionička nastava planira se GPP rada škole i školskim kurikulumom za svaki razred.
Njima se utvrđuje:

* **odredište**
* **vrijeme trajanja**
* **nositelji**
* **način realizacije i vrednovanja**
* **potrebna financijska sredstva**

Škola je dužna od roditelja **tražiti pisanu suglasnost 3 dana prije** izvođenja izvanučioničke nastave, **osim u slučaju dvodnevnog ili višednevnog posjeta** kada je potrebno suglasnost tražiti **najmanje 7 dana ranije**.

Prema trajanju, izvanučionička nastava može biti:

* **poludnevna**
* **dnevna**
* **višednevna**

**VIŠEDNEVNA**

- može se organizirati u trajanju **do 5 nastavnih dana** za učenike OŠ

- u pravilu se organizira za učenike **3. i 4.** razreda OŠ 🡪 **škola u prirodi**

**IZVANUČIONIČKA NASTAVA** je oblik nastave koji podrazumijeva ostvarivanje planiranih programskih sadržaja izvan školske ustanove.

* može se ostvarivati **u mjestu stanovanja, užem zavičaju, drugom dijelu RH ili inozemstvu**
* u pravilu se ostvaruje **na nastavne dane**
* **organizira se u trajanju do 6 sunčanih sati**, a za učenike od 3. razreda OŠ nadalje, može se organizirati i cjelodnevna ili višednevna
* **za sve oblike** je **prethodni pristanak 2/3 roditelja** učenika razreda
* planira ju i organizira **razrednik** - on je voditelj, a drugi učitelji ili stručni suradnici su **pratnja -** može biti učitelj član razrednog vijeća razreda ili stručni suradnik škole, a iznimno, može biti i učitelj predmetne nastave
* za svaki oblik izvanučioničke nastave učitelj voditelj izrađuje **izvedbeni plan i program** koji obuhvaća o – o ciljeve, ishode, nastavna sredstva, oblike rada, metode…
* za ostvarivanje izvanučioničke nastave **odgovorni su učitelj voditelj, učitelj pratitelj i
ravnatelj školske ustanove**
* za svaku izvanučioničku nastavu imenuje se **posebno Povjerenstvo za provedbu javnoga poziva i izbor najpovoljnije ponude** (ravnatelj, razrednik, učitelj voditelj, predstavnik roditelja)

U izvanučioničku nastavu spadaju:

* **školski izleti**
* **školske ekskurzije**
* **terenska nastava**
* **škola u prirodi**

**ŠKOLSKI IZLET** – oblik izvanučioničke nastave koji obuhvaća **poludnevni ili cjelodnevni** zajednički odlazak učenika i učitelja **u mjesto u kojem je škola ili izvan njega**, a koji organizira škola u svrhu ispunjavanja određenih odg. – obr. ciljeva i zadaća.

 **ŠKOLSKA EKSKURZIJA** – oblik izvanučioničke nastave koji obuhvaća **višednevno putovanje** radi **posjeta prirodnim, kulturnim, povijesnim, sportskim i tehničkim središtima** koje organizira škola u svrhu ispunjavanja određenih odg. - obr. ciljeva i zadaća.
**TERENSKA NASTAVA** – oblik izvanučioničke nastave koji se **izvodi u izvornoj stvarnosti**, s ciljem njenog upoznavanja u kojoj se mogu primjenjivati i **istraživačke metode**.

**ŠKOLA U PRIRODI** – oblik **višednevne nastave** koja se održava **izvan mjesta stanovanja u prirodnom odredištu**, s odgovarajućim uvjetima prilagođenim učenju i poučavanju u zatvorenome i otvorenome prostoru. U pravilu se organizira **za učenike trećega i/ili četvrtoga razreda osnovne škole**, odnosno u skladu s razvojnim sposobnostima učenika s teškoćama u razvoju.

Druge odgojno – obrazovne aktivnosti izvan škole su: **škola plivanja**, **posjet ili sudjelovanje u
kulturnim i sportskim manifestacijama i događajima** i sl.
**ŠKOLA PLIVANJA** - specifičan **obvezujući oblik nastave TZK** koji se u pravilu ostvaruje s učenicima **2. ili 3. razreda** osnovne škole.

**POSJET** - poseban oblik odgojno-obrazovne aktivnosti izvan škole. Izvodi se na lokalitetu od posebne vrijednosti (arheološke, geološke, botaničke…), u ustanovama i institucijama (**muzej, galerija, kazalište, kino, tvornica, elektrana, vatrogasna postaja…**) i sl. u svrhu ispunjavanja određenih odgojno-obrazovnih ciljeva i zadaća.

Davateljima usluga u aktivnostima izvanučioničke nastave smatraju se **turističke agencije, kulturne ili javne ustanove te druge pravne i fizičke osobe** koje mogu sudjelovati u provedbi izvanučioničke
nastave.

**OSTALA PITANJA**

1. **KONVENCIJA O PRAVIMA DJETETA**
* međunarodni dokument usvojen na glavnoj skupštini **Ujedinjenih naroda**
* **Hrvatska je potpisala** **8. listopada 1991.** i time preuzela obvezu da svakom djetetu jamči prava koja Konvencija propisuje, Sjedinjene Američke Države su potpisale, ali nisu ratificirale
* govori o obvezi odraslih u odnosu prema djetetu i obvezama ostalih društvenih čimbenika u vezi zaštite djeteta te zabranjuje svaki oblik diskriminacije
1. **PRAVA DJETETA:** na opstanak i razvoj, na slobodno izražavanje svojih stavova, na slobodu misli, savjesti i vjere; na obrazovanje, na zdravstvenu zaštitu…
2. **VREDNOVANJE**
* dijagnostičko
* formativno
* sumativno
* + 3 pristupa vrednovanju: vrednovanje za učenje/ kao učenje/ naučenog
1. **ZADUŽENJA RAZREDNIKA**
* održavanje informacija za roditelje i ostali oblici suradnje s roditeljima
* organizacija i vođenje roditeljskih sastanaka
* planiranje i provedba plana rada
* upis podataka (eMatica, eDnevnik)
* vođenje pedagoške razredne dokumentacije
* poslovi vezani za upis djece u 1. razred
* priprema i vođenje sjednica razrednog vijeća
* **ostali poslovi** vezani uz realizaciju godišnjeg plana i programa škole i šk. kurikuluma: pripreme za neposredni rad s učenicima, izrada (pisanih) dnevnih/tjednih/mjesečnih izvedenih programa, ispravci i analiza pisanih radova, suradnja s roditeljima i stručnom službom, dežurstva, briga o izvršavanju učeničkih obveza
* neposredni odg.-obr. rad: sat razrednog odgoja i sat ostalih aktivnosti s učenicima

**5. BROJ RADNIH SATI UČITELJA U PRODUŽENOM BORAVKU**

* 25 nastavnih sati tjedno (po 60 min) neposrednog odg.-obr. rada 🡪 ostvaruju puno radno vrijeme (40 sati)
* obavljanje poslova vezanih uz pomoć učenicima u učenju, provedba organiziranog i slobodnog vremena s učenicima

**6. KOJE DOKUMENTE ŠKOLA DONOSI NA POČETKU SVAKE GODINE?**

* Godišnji plan i program rada škole i Školski kurikulum

**7. TKO JE OSNIVAČ ŠKOLE U ZAGREBU?** – Grad Zagreb.

**8. TEMELJNI DOKUMENT** i **GLAVNI ZAKON U NAŠOJ STRUCI** je *Zakon o odgoju i obrazovanju (2008/2019)*, Ministarstvo znanosti i obrazovanja (sjedište MZO – Donje Svetice 38, Zagreb).

**9. PRAVILNIK O VREDNOVANJU** – *Pravilnik o načinima, postupcima i elementima vrednovanja u osnovnoj i srednjoj školi*

* utvrđuju se postupci i elementi vrednovanja odgojno-obrazovnih postignuća učenika u OŠ i SŠ, prava i obveze učenika/učitelja/nastavnika/razrednika/ravnatelja/roditelja ili skrbnika

**10. TKO UPRAVLJA RADOM ŠKOLE?** – Školski odbor.

**11. TKO ČINI RAZREDNO VIJEĆE?** – Učitelji/nastavnici koji izvode nastavu u određenom razrednom odjelu – razrednik, vjeroučitelj, nastavnik engleskog jezika, učitelj u PB-u. Sjednicu saziva razrednik.

**12. TKO ČINI UČITELJSKO/NASTAVNIČKO VIJEĆE?** – Svi učitelji/nastavnici i stručni suradnici školske ustanove te ravnatelj/ica. Sjednicu saziva ravnatelj.

**13. TJEDNA ZADUŽENJA UČITELJA** – ukupno 40 sati

* 16 sati redovite nastave
* 2 sata SRZ-a i drugih aktivnosti s učenicima
* 1 sat dodatne nastave
* 1 sat dopunske nastave
* 1 sat izvannastavne aktivnosti
* 8 sati stručno-metodičke pripreme
* 2 sata ostalih razredničkih poslova
* 9 sati ostalih poslova

**14. NA KOLIKO SE GODINA BIRA PREDSJEDNIK, A NA KOLIKO RAVNATELJ? -** Oboje na 5 godina.

***15. Protokol o postupanju u slučaju nasilja među djecom i mladima*** – naziv dokumenta za postupanje u slučaju nasilja nad djecom

**16. TKO ODREĐUJE POČETAK NASTAVE?** – Ministarstvo znanosti i obrazovanja, tj. aktualni ministar znanosti i obrazovanja (trenutno Radovan Fuchs).

**17. STRUČNO USAVRŠAVANJE UČITELJA**

* učitelji, nastavnici i ravnatelji imaju pravo i obvezu trajno se stručno osposobljavati i usavršavati – pojedinačno i organizirano
* pripravnički staž, napredovanja u mentora ili savjetnika (*Pravilnik o napredovanju učitelja i nastavnika u osnovnim i srednjim školama*)

**18. KADA UČITELJ MOŽE PONOVITI PISANU PROVJERU?**

* nakon pisane provjere s neočekivanim postignućem
* nakon što utvrdi neuspjeh učenika
* kada učenička postignuća nisu dovoljna za nastavak učenja i poučavanja

**19. TEMELJNE ODREDBE O NAJVIŠIM VREDNOTAMA USTAVNOG PORETKA RH**

* sloboda, mirotvorstvo, socijalna pravda, poštivanje prava čovjeka, nepovredivost vlasništva, očuvanje prirode i čovjekova okoliša, vladavina prava, demokratski-višestranački sustav
* **Republika Hrvatska je jedinstvena, nedjeljiva, demokratska i socijalna država**

**20. SUODNOS PRAVILNIKA I ZAKONA**

* pravilnici dopunjuju zakone
* npr. na temelju članka 37. stavka 3. *Zakona o odgoju i obrazovanju u osnovnoj i srednjoj školi* ministar znanosti i obrazovanja donosi *Pravilnik o izvođenju izleta, ekskurzija i drugih odg-obr. aktivnosti izvan škole*

**21. KADA ŠKOLSKI KALENDAR POSTAJE VAŽEĆI?** – Nakon objave u Narodnim novinama.

**22. DOKUMENTI O POSTUPANJU U SLUČAJU NASILJA NAD DJECOM:** Protokol o postupanju u slučaju nasilja u obitelji, Protokol o postupanju u slučaju seksualnog nasilja…

**23.** **VRSTE IZBORA U RH:**

* izbori za predsjednika
* izbori za zastupnike u Hrvatskom saboru
* izbori članova predstavničkih tijela jedinica lokalne i područne samouprave
* izbori općinskih načelnika, gradonačelnika, župana
* izbori za članove vijeća i predstavnike nacionalnih manjina
* izbori članova za Europski parlament iz RH – relativno novi

**24. TEMELJNE ODREDBE USTAVA RH**

* RH je jedinstvena i nedjeljiva demokratska i socijalna država
* suverenitet je nedjeljiv i neprenosiv
* trodioba vlasti
* ustavnost i zakonitost
* slobodno osnivanje političkih stranaka
* oružane snage štite suverenitet i neovisnost te brane teritorijalnu cjelovitost
* granice RH mogu se mijenjati samo odlukom Hrvatskog sabora
* zabrana progonstva i oduzimanja državljanstva
* zaštita interesa hrv. državljana u stranog državi
* grb, zastava, himna
* službena upotreba hrvatskog jezika i latiničnog pisma

**25. VRHOVNI SUD**

* najviši sud u RH
* sjedište u Zagrebu
* osigurava jedinstvenu primjenu prava i ravnopravnosti svih u njegovoj primjeni
* predsjednika bira Hrvatski sabor na razdoblje od 4 godine – **Radovan Dobronić**

**26. USTAVNI SUD**

* neovisan o svim tijelima državne vlasti
* jamči vladavinu Ustava
* sastoji se od **13 sudaca** koje bira Hrvatski sabor dvotrećinskom većinom glasova od ukupnog broja zastupnika i mandat im traje 8 godina
* predsjednik - **Miroslav Šeparović**

**27. VIJEĆE RODITELJA**

* roditelji učenika svakog razrednog odjela među sobom biraju jednog člana koji će ih predstavljati u Vijeću
* daje mišljenje o prijedlogu školskog kurikuluma te godišnjeg plana i programa rada
* raspravlja o izvješćima ravnatelja o realizaciji šk. kurikuluma i GPP-a
* razmatra pritužbe roditelja
* predlaže mjere za unaprjeđenje obrazovnog rada
* predlaže svog člana/predstavnika u Školskom odboru
* obavlja druge poslove u skladu sa statutom škole

**28. VIJEĆE UČENIKA**

* svaki razred ima svog učenika predstavnika
* sudjeluju u radu tijela škole kad se odlučuje o pravima i obvezama učenika, ali bez prava odlučivanja

**29. KAKO NAROD OSTVARUJE VLAST U RH? –** Izborom svojih predstavnika i neposrednim odlučivanjem.

**30. KADA SE USTAV ZADNJI PUT MIJENJAO?** – 2013., dodano da je brak životna zajednica žene i muškarca.

**31. MINISTARSTVA (16):**

* Ministarstvo financija
* Ministarstvo rada
* Ministarstvo mirovinskog sustava
* Ministarstvo obitelji i socijalne politike
* Ministarstvo obrane
* Ministarstvo znanosti i obrazovanja
* Ministarstvo turizma i sporta
* Ministarstvo poljoprivrede
* Ministarstvo mora, prometa i infrastrukture
* Ministarstvo unutarnjih poslova
* Ministarstvo gospodarstva i održivog razvoja
* Ministarstvo prostornog uređenja, graditeljstva i državne imovine
* Ministarstvo zdravstva
* Ministarstvo pravosuđa i uprave
* Ministarstvo hrvatskih branitelja
* Ministarstvo regionalnog razvoja i fondova EU
* Ministarstvo kulture i medija
* Ministarstvo vanjskih i europskih poslova